531.
Na osnovu člana 117 stav 8 Zakona o sportu ("Službeni list CG", br. 44/18 i 123/21), a u vezi sa članom 27 stav 1 tačka 13 Zakona o lokalnoj samoupravi ("Službeni list CG", br. 2/18, 34/19, 38/20, 50/22 i 84/22) i člana 54 stav 1 tačka 2 Statuta Glavnog grada ("Službeni list CG - Opštinski propisi", br. 8/19, 20/21 i 49/22) Skupština Glavnog grada - Podgorice, na sjednici održanoj 21., 27., 28. i 29. marta 2024. godine donijela je
ODLUKA 
o finansiranju sporta u Glavnom gradu Podgorica
("Službeni list Crne Gore - opštinski propisi", br. 019/24 od 05.04.2024)
I OPŠTE ODREDBE
Član 1
Ovom odlukom se utvrđuju uslovi, način, postupak i kriterijumi za dodjelu sredstava iz Budžeta Glavnog grada opredijeljenih za finansiranje i razvoj sporta i druga pitanja od značaja za unapređenje i razvoj sporta u Glavnom gradu Podgorica.
Član 2
Svi izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.
Član 3
Sredstva iz člana 1 ove odluke koriste se za:
   - sufinansiranje programa rada sportskih organizacija,
   - dodjelu termina za treninge sportskim organizacijama,
   - razvoj i unapređenje sporta,
   - nagrade za postignute rezultate u sportu.
II SUFINANSIRANJE PROGRAMA RADA SPORTSKIH ORGANIZACIJA
Član 4
Razvoj sporta podstiče se sufinansiranjem programa rada sportskih organizacija koje su od značaja za ostvarivanje javnog interesa u sportu, sredstvima iz Budžeta Glavnog grada predviđenim za sport.
Sufinansiranje programa rada sportskih organizacija podrazumijeva sufinansiranje troškova takmičenja, nabavke opreme i zakupa terena za treninge i održavanje utakmica, organizacije sportskih događaja, obuke i angažovanja stručnog kadra, troškova održavanja terena i sportskih objekata i slično.
Ukupna novčana sredstva koja se, shodno ovoj Odluci, izdvajaju iz Budžeta Glavnog grada za finansiranje sporta, procentualno se opredjeljuju na sljedeći način:
   do 65 % sportskim klubovima čiji je Osnivač Glavni grad,
   do 30 % ostalim sportskim organizacijama,
   do 5% za razvoj i unapređenje sporta (razvoj dječijeg sporta, školskog i univerzitetskog sporta, razvoj sporta lica sa invaliditetom, razvoj sportske rekreacije građana, sportske priredbe od značaja za grad, programske aktivnosti nadležnog organa) kao i za nagrade za postignute rezultate u sportu.
Član 5
Sufinansiranje programa sportskih organizacija vrši se na osnovu javnog konkursa (u daljem tekstu: konkurs), koji objavljuje organ lokalne uprave Glavnog grada nadležan za poslove sporta (u daljem tekstu: nadležni organ).
Sportske organizacije iz stava 1 ovog člana čiji se programi mogu sufinansirati su: sportski klubovi, sportsko-rekreativna društva, sportske organizacije lica sa invaliditetom.
Konkurs se raspisuje u roku od 30 dana od dana usvajanja Budžeta Glavnog grada.
Konkurs se objavljuje na web sajtu Glavnog grada, oglasnoj tabli nadležnog organa i u lokalnim medijima.
Konkurs traje 15 dana od dana objavljivanja.
Za procjenu programa i utvrđivanje visine sredstava koja se dodjeljuju sportskoj organizaciji za sprovođenje programa, gradonačelnik obrazuje komisiju.
Komisija ima predsjednika i četiri člana i mogu je činiti predstavnici organa lokalne uprave, predstavnici stručnih radnika iz oblasti sporta kao i istaknute ličnosti iz različitih sfera društvenog života Glavnog grada.
Aktom o obrazovanju Komisije određuje se sastav komisije, poslovi i zadaci komisije, bliži uslovi i način rada, naknada za rad u skladu sa zakonom i druga pitanja.
Sportski klubovi čiji je Osnivač Glavni grad dužni su da dostave finansijski plan sa predviđenim troškovima za narednu godinu najkasnije do 1. septembra tekuće godine.
Prijava na konkurs
Član 6
Sportska organizacija na konkurs prijavljuje program za period od godinu dana, sa procjenom iznosa sredstava koji je potreban za sprovođenje programa i detaljnim planom trošenja sredstava, na prijavnom obrascu (prijavni obrazac 1 za ekipne sportove, prijavni obrazac 2 za individualne sportove, prijavni obrazac 3 za netakmičarske sportove i sportsko-rekreativna društva i prijavni obrazac T za termine), koji propisuje nadležni organ.
Uz prijavu na konkurs iz stava 1 ovog člana, sportska organizacija podnosi:
   - rješenje o upisu u Registar sportskih organizacija u skladu sa Zakonom o sportu,
   - finansijski izvještaj o realizaciji programa iz prethodne godine (prilog: računi, fakture, ugovori, nalozi i sl.), kao i narativni izvještaj, ne duži od 5 strana, ukoliko su sportskoj organizaciji bila opredijeljena sredstva na prethodnom konkursu;
   - potvrdu iz Uprave za inspekcijske poslove da protiv sportske organizacije nije pokrenut postupak privremene zabrane obavljanja sportske djelatnosti (ne starija od 30 dana),
   - potvrdu iz Centralne banke Crne Gore da sportskom subjektu nijesu blokirani računi (ne starija od 30 dana),
   - potvrdu od organa uprave nadležnog za poslove utvrđivanja, kontrole i naplate javnih prihoda da sportski subjekt nema neizmirenih poreskih obaveza do 31. decembra prethodne godine,
   - potvrdu nacionalnog sportskog saveza, za klubove koji su njegovi članovi, kojom se potvrđuje tačnost rezultata,
   - izjavu ovlašćenog lica u sportskoj organizaciji o istinitosti podataka navedenih u prijavi za konkurs - ovjerena od strane suda, organa lokalne uprave nadležnog za poslove ovjeravanja ili notara.
Član 7
Pravo učešća na konkursu imaju sportske organizacije iz člana 5 ove odluke sa sjedištem na teritoriji Glavnog grada, nakon isteka roka od jedne godine od dana njihovog osnivanja.
Član 8
Komisija iz člana 5 ove odluke provjerava konkursnu dokumentaciju i u skladu sa uslovima i kriterijumima za dodjelu sredstava utvrđuje rang listu sportskih organizacija koje ispunjavaju uslove za finansiranje.
Rang lista sadrži naziv sportske organizacije, ukupan broj bodova koji je sportska organizacija ostvarila po svim kriterijumima, visinu opredjeljenih sredstava i obrazloženje.
Rang lista iz stava 2 ovog člana objavljuje se na internet stranici Glavnog grada.
Učesnik konkursa ima pravo prigovora na rang listu koji se podnosi preko Komisije za Službu glavnog administratora u roku od 8 dana od dana njenog objavljivanja.
Služba glavnog administratora je dužna da donese rješenje u roku od 8 dana od dana isteka roka za podnošenje prigovora.
Rang lista po prigovoru je izvršna i objavljuje se na web sajtu i oglasnoj tabli Glavnog grada.
Predlog Komisije iz stava 1 ovog člana, nadležni organ dostavlja gradonačelniku u roku od tri dana od dana njegovog donošenja.
Odluku o sufinansiranju programa sportskih organizacija, na predlog Komisije, donosi gradonačelnik Glavnog grada.
Član 9
Sportska organizacija kojoj su dodjeljena sredstva za sprovođenje programa zaključuje sa gradonačelnikom ugovor o sufinansiranju u roku od 20 dana od dana donošenja odluke.
Ugovorom iz stava 1 ovog člana utvrdiće se dinamika realizacije programa, uplata, korišćenje i pravdanje odobrenih sredstava i obaveza sportske organizacije za dostavljanje izvještaja o realizaciji programa.
Odobrena sredstva za sufinansiranje programa sportskih organizacija mogu se koristiti srazmjerno ostvarenju tekućeg Budžeta.
Član 10
Nadzor nad sprovođenjem programa sportskih organizacija kojima su odlukom dodjeljena sredstva sprovodi nadležni organ.
Sportske organizacije su dužne da nadležnom organu dostave izvještaj o relizaciji programa zaključno sa 31. decembrom tekuće godine.
U postupku praćenja realizacije programa, nadležni organ može, i prije isteka roka iz stava 2 ovog člana zatražiti od sportske organizacije informaciju o realizaciji programa.
Sportske organizacije čiji je osnivač Glavni grad su dužne da, pored izvještaja iz stava 2 ovog člana, nadležnom organu blagovremeno dostavljaju i kvartalne izvještaje o namjenski utrošenim sredstvima sa svom pratećom računovodstvenom dokumentacijom.
Član 11
Sportski klubovi čiji je Osnivač Glavni grad, uz program aktivnosti za tekuću godinu, dostavljaju i sljedeću dokumentaciju:
   - finansijski plan, sa procjenom iznosa sredstava koji je potreban za sprovođenje programa i detaljnim planom trošenja sredstava.
   - izvještaj o utrošku dodijeljenih sredstava iz prethodne godine uz narativni izvještaj, ne duži od 5 strana,
   - potvrda iz Uprave za inspekcijske poslove da protiv sportskog organizacije nije pokrenut postupak privremene zabrane obavljanja sportske djelatnosti (ne starija od 30 dana),
   - potvrda iz Centralne banke Crne Gore da sportskom subjektu nijesu blokirani računi (ne starija od 30 dana),
   - potvrda od organa uprave nadležnog za poslove utvrđivanja, kontrole i naplate javnih prihoda da sportski subjekt nema neizmirenih poreskih obaveza do 31. decembra prethodne godine,
   - izjavu ovlašćenog lica u sportskom klubu o istinitosti dostavljenih podataka ovjerena od strane suda, organa lokalne uprave nadležnog za poslove ovjeravanja ili notara.
Komisija je, nakon uvida u prispjelu dokumentaciju, dužna da u roku od deset dana, sačini predlog za raspodjelu sredstava sportskim klubovima u skladu sa kriterijumima iz ove odluke.
Predlog Komisije iz stava 2 ovog člana, nadležni organ dostavlja gradonačelniku u roku od tri dana od dana njegovog donošenja.
Odluku o raspodjeli sredstava sportskim klubovima iz stava 1 ovog člana, na predlog Komisije, donosi gradonačelnik Glavnog grada.
Sportski klubovi iz stava 1 ovog člana kojima su dodijeljena sredstva u skladu sa odlukom iz stava 4 ovog člana zaključuju sa gradonačelnikom ugovor u roku od 20 dana od dana donošenja odluke.
Ugovorom iz stava 5 ovog člana utvrdiće se dinamika realizacije programa, uplata, korišćenje i pravdanje odobrenih sredstava i obaveza sportskog kluba za dostavljanje kvartalnih izvještaja o namjenski utrošenim sredstvima.
Član 12
Kontrolu namjenskog korišćenja dodijeljenih sredstava i termina za treninge u skladu sa Odlukom iz člana 8 stav 8 i člana 14 stav 12 vrši Komisija koju obrazuje gradonačelnik.
Komisiju iz stava 1 ovog člana čine:
   - predsjednik - predstavnik nadležnog organa uprave za finansijske poslove,
   - predstavnik nadležnog organa uprave za poslove sporta i
   - predstavnik nadležnog organa uprave za finansijske poslove.
Aktom o obrazovanju Komisije određuje se njen sastav, poslovi i zadaci, bliži uslovi i način rada, naknada za rad u skladu sa zakonom i druga pitanja.
Član 13
Kriterijumi za raspodjelu sredstava iz Budžeta Glavnog grada za sufinasiranje programa rada sportskih organizacija i raspodjelu termina za treninge su:
   1. Vrednovanje programa rada sportske organizacije;
   2. Tradicija i društveni značaj sportske organizacije:
      2.1. Tradicija postojanja i društvena priznanja sportskog kluba
      2.2. Masovnost članova sportskog kluba/uzrasne kategorije kluba
      2.3. Masovnost registrovanih sportista kod nacionalnog sportskog saveza;
   3. Karakteristike takmičarskih aktivnosti u svim uzrasnim kategorijama sportskog kluba
      3.1. Karakter takmičenja, po kalendaru sportskog saveza, u godini koja prethodi konkursu;
   4. Postignuti rezultati sportskog kluba u prethodnoj godini (za ekipne i pojedinačne sportove);
   5. Organizacija i realizacija nacionalnih i međunarodnih sportskih manifestacija u godini koja prethodi konkursu;
   6. Broj reprezentativaca i postignuti rezultati takmičara sportskog kluba:
      6.1. Broj takmičara sportskog kluba u reprezentativnim selekcijama Crne Gore
      6.2. Postignuti rezultati takmičara sportskog kluba za reprezentaciju Crne Gore na zvaničnim međunarodnim takmičenjima, u godini koja prethodi konkursu;
   7. Razvijenost i masovnost takmičarskog i netakmičarskog sporta;
      7.1. Broj klubova istog sporta u Crnoj Gori
      7.2. Broj klubova istog sporta u Glavnom gradu
   8. Međunarodne aktivnosti klubova iz netakmičarskog sporta i društva za sportsku rekreaciju;
   9. Vrednovanje statusa sporta prema kategorizaciji.
III DODJELA TERMINA ZA TRENINGE SPORTSKIM ORGANIZACIJAMA
Član 14
Dodjela termina sportskim organizacijama u Društvu sa ograničenom odgovornošću "Sportski objekti" - Podgorica" čiji je osnivač Glavni grad (u daljem tekstu: Društvo), a koje gazduje sportskim objektima (sportske sale, tereni, bazeni i drugi sportski objekti) vrši se na osnovu javnog konkursa (u daljem tekstu: konkurs), koji objavljuje nadležni organ najkasnije do 1. decembra tekuće godine.
Konkurs se raspisuje na ime korišćenja termina za narednu kalendarsku godinu.
Sportska organizacija na konkurs podnosi dokumentaciju propisanu članom 6 ove odluke na prijavnom obrascu T.
Konkurs se objavljuje na web sajtu Glavnog grada, oglasnoj tabli nadležnog organa i u lokalnim medijima.
Konkurs traje 15 dana od dana objavljivanja.
Nakon prispjele dokumentacije, Komisija iz člana 5 ove odluke utvrđuje rang listu sportskih organizacija koje ispunjavaju uslove za dodjelu termina u skladu sa uslovima i kriterijumima iz ove odluke.
Rang lista sadrži naziv sportske organizacije, vrstu sadržaja, broj termina i obrazloženje.
Rang lista iz stava 6 ovog člana objavljuje se na internet stranici Glavnog grada u roku od deset dana od dana isteka konkursa.
Učesnik konkursa ima pravo prigovora na rang listu koji se podnosi preko Komisije za Službu glavnog administratora u roku od 8 dana od dana njenog objavljivanja.
Služba glavnog administratora je dužna da donese rješenje u roku od 10 dana od dana isteka roka za podnošenje prigovora.
Rang lista po prigovoru je izvršna i objavljuje se na web sajtu i oglasnoj tabli Glavnog grada.
Predlog Komisije iz stava 1 ovog člana, nadležni organ dostavlja gradonačelniku u roku od tri dana od dana njegovog donošenja.
Odluku o dodjeli termina, na predlog Komisije, donosi gradonačelnik Glavnog grada.
Član 15
Sportska organizacija kojoj su dodjeljeni termini za treninge u skladu sa odlukom iz člana 14 stav 12 ove odluke, zaključuje sa Društvom ugovor o korišćenju termina u roku od 10 dana od dana donošenja odluke.
Ugovorom iz stava 1 ovog člana utvrdiće se naročito obaveza sportske organizacije za dostavljanje izvještaja o korišćenju dodijeljenih termina, kao i druga međusobna prava i obaveze.
U slučaju da sportska organizacija, u roku preciziranim ugovorom, ne podnese izvještaj iz stava 2 ovog člana gubi pravo na korišćenje termina.
Društvo će nadležnom organu najkasnije do 5. u mjesecu dostavljati izvještaj o iskorišćenim terminima sa potpisima ovlašćenih lica sportske organizacije i Društva.
IV RAZVOJ I UNAPREĐENJE SPORTA
Član 16
Glavni grad podstiče i pomaže: razvoj dječijeg sporta, školskog i univerzitetskog sporta, razvoj sporta lica sa invaliditetom, razvoj sportske rekreacije građana, sportske priredbe i druge sportske događaje od javnog interesa, stvaranjem organizacionih, prostornih, finansijskih, stručnih i drugih uslova za njihov rad.
Sredstva za sufinansiranje aktivnosti iz stava 1 ovog člana odobravaju se na osnovu zahtjeva sportskih organizacija.
Sportska organizacija, uz zahtjev nadležnom organu podnosi program koji sadrži: naziv aktivnosti, datum i mjesto održavanja, planirani broj učesnika, kao i finansijski plan sa razrađenom procjenom predviđenih troškova.
Odluku o sufinansiranju aktivnosti iz stava 1 ovog člana donosi gradonačelnik na predlog nadležnog organa.
Nadležni organ sa sportskom organizacijim kojoj se dodjeljuju sredstva zaključuje ugovor kojim se uređuju međusobna prava i obaveze ugovornih strana.
Član 17
O aktivnostima iz člana 16 ove odluke, nadležni organ obavezan je da sačini izvještaj o realizaciji aktivnosti i utrošenim sredstvima i podnosi ga gradonačelniku jednom godišnje.
Nadležni organ će, u navedenom izvještaju, cijeneći postignute rezultate i uočene nedostatke, iznijeti preporuke za naredne aktivnosti u ovoj oblasti.
V NAGRADE ZA POSTIGNUTE REZULTATE U SPORTU
Član 18
U skladu sa budžetskim mogućnostima Glavnog grada, opredjeljuju se sredstva za:
   - nagrade za postignute sportske rezultate u seniorskoj konkurenciji i
   - nagrade za najuspješnije sportiste Podgorice.
Rješenje o dodjeli nagrada i priznanja sportskim subjektima donosi Gradonačelnik na predlog nadležnog organa.
1. Dodjela nagrada za postignute sportske rezultate u seniorskoj konkurenciji
Član 19
Nagrade za postignute sportske rezultate u seniorskoj konkurenciji u sportovima koji su na programu Olimpijskih, odnosno Paraolimpijskih igara, obezbjeđuju se sportistima i trenerima koji su članovi sportske organizacije na teritoriji Glavnog grada, za osvojena prva tri mjesta na Olimpijskim igrama, Svjetskom i Evropskom prvenstvu.
Član 20
Nagrade za postignute sportske rezultate u seniorskoj konkurenciji obezbjeđuju se i sportistima čiji sportovi nijesu na programu Olimpijskih igara, odnosno Paraolimpijskih igara, a njihove međunarodne sportske organizacije su priznate od Globalnog udruženja međunarodnih sportskih federacija i Međunarodnog olimpijskog komiteta.
Član 21
Ako je sportista ostvario više rezultata tokom godine iz člana 19 ove odluke, pripada mu jedna nagrada za najbolji rezultat.
Treneru pripada jedna nagrada u visini najveće nagrade koju je ostvario najbolji takmičar/ekipa koju trenira.
Član 22
Prijedlozi za dodjelu nagrada sa dokazima o postignutim rezultatima ovjerenim od nacionalnog sportskog saveza, dostavljaju se nadležnom organu do 30. novembra tekuće godine.
Dokazi koji se uz prijedlog dostavljaju treba da sadrže sljedeće podatke: ime i prezime takmičara, selekciju u kojoj je ostvario rezultat, na kom nivou takmičenja, koje mjesto kao i broj žiro-računa sportiste.
2. Dodjela nagrada za najuspješnije sportiste Podgorice
Član 23
Radi odavanja društvenog priznanja najboljim sportistima u Glavnom gradu, ustanovljava se godišnje priznanje iz oblasti sporta (u daljem tekstu: Priznanje).
Priznanje se dodjeljuje jednom godišnje na kraju kalendarske godine.
Član 24
Za priznanje mogu biti predloženi sportisti, sportski radnici koji svoje djelovanje ostvaruju na teritoriji Glavnog grada, kao i sportske organizacije čije je sjedište na teritoriji Glavnog grada, a postigli su zapažene rezultate u godini za koju se priznanje dodjeljuje.
Priznanje se dodjeljuje za kategorije:
   1. sportista sa vrhunskim sportskim rezultatom,
   2. najuspješniji sportski klub,
   3. najbolji trener,
   4. mladi perspektivni sportista.
Za kategorije najuspješniji sportista, trener i sportski klub, pored priznanja Glavnog grada, dodjeljuje se i novčana nagrada.
Član 25
Nadležni organ može dodijeliti priznanje i drugim sportskim subjektima koji su se svojim radom afirmisali u prethodnoj godini, kao i nagrade za pobjednike u manifestacijama čiji je organizator nadležni organ u skladu sa trenutnim mogućnostima i raspoloživim sredstvima u Budžetu Glavnog grada za finansiranje sporta.
Član 26
Bliže kriterijume za raspodjelu sredstava iz Budžeta Glavnog grada sportskim subjektima propisuje gradonačelnik posebnim aktom.
Član 27
Radi organizovanog i sistematskog praćenja stanja sportu u Glavnom gradu i dugoročnog planiranja njegovog razvoja u Glavnom gradu, nadležni organ izrađuje i ažurira službenu evidenciju koja se odnosi na sportske subjekte i sportske aktivnosti u Glavnom gradu i to:
   - evidenciju sportskih objekata u vlasništvu Glavnog grada,
   - evidenciju sportskih klubova sa teritorije Glavnog grada shodno registru nadležnog organa državne uprave za poslove sporta,
   - evidenciju nagrađenih sportskih rezultata od Glavnog grada,
   - evidenciju nagrađenih najuspješnijih sportista od Glavnog grada,
   - evidenciju školskih takmičenja koje organizuje nadležni organ,
   - naziv osnovnih i srednjih škola koje su uključene u školski sport;
   - naziv organizacija koje se bave rekreativnim i netakmičarskim sportom i
   - naziv registrovanih sportskih klubova koje okupljaju osobe za invaliditetom.
Član 28
Nadležni organ na web stranici Glavnog grada objavljuje i ažurira sve informacije vezane za sportske organizacije (konkurse, odluku o sufinansiranju sportskih organizacija, nagrade za postignute rezultate u sportu i dr).
VI PRELAZNE I ZAVRŠNE ODREDBE
Član 29
Komisije iz čl. 5 i 12 ove odluke imenovaće se u roku od 30 dana od dana stupanja na snagu ove odluke.
Do imenovanja Komisije iz člana 5 ove odluke, poslove i zadatke propisane članom 11 ove odluke obavljaće Komisija obrazovana u skladu sa Odlukom o finansiranju sporta u Glavnom gradu Podgorica ("Službeni list Crne Gore - Opštinski propisi", broj 38/21).
Član 30
Sportski klubovi čiji je Osnivač Glavni grad dužni su da u roku od deset dana od dana stupanja na snagu ove odluke, nadležnom organu dostave dokumentaciju propisanu članom 11 ove odluke.
Odredba člana 11 ove odluke primjenjivaće se do 31. maja 2024. godine.
Član 31
Postupci započeti po Odluci o finansiranju sporta u Glavnom Gradu ("Službeni list CG - Opštinski propisi", broj 38/21) okončaće se po odredbama ove odluke.
Član 32
Akt iz člana 26 donijeće se u roku od 60 dana od dana stupanja na snagu ove odluke.
Član 33
Danom stupanja na snagu ove odluke prestaje da važi Odluka o finansiranju sporta u Glavnom gradu Podgorica ("Službeni list Crne Gore - Opštinski propisi", broj 38/21).
Član 34
Ova odluka stupa na snagu danom objavljivanja u "Službenom listu Crne Gore - Opštinski propisi".
Broj: 02-016/24-244
Podgorica, 29. mart 2024. godine
Skupština Glavnog grada - Podgorice
Predsjednica,
dr Jelena Borovinić Bojović, s.r.